CELEX: 
Language: ro
Date: 2018-12-13 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2015/2365 al Parlamentului European și al Consiliului cu privire la taxele aplicate registrelor centrale de tranzacții de Autoritatea Europeană pentru Valori Mobiliare și Piețe

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2015/2365 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/2012 (denumit în continuare „Regulamentul SFTR”) a fost publicat în Jurnalul Oficial la 23 decembrie 2015.
            
            
               Unul dintre principalele obiective ale Regulamentului SFTR este să asigure transparența pe piața operațiunilor de finanțare prin instrumente financiare (SFT), prin raportarea de către contrapărți a operațiunilor lor de finanțare prin instrumente financiare către registrele centrale de tranzacții, și anume către entități care colectează și păstrează la nivel central evidențele referitoare la SFT. Conform cadrului prevăzut de Regulamentul (UE) nr. 648/2012 (denumit în continuare „EMIR”), Regulamentul SFTR acordă Autorității Europene pentru Valori Mobiliare și Piețe (ESMA) competențe directe de înregistrare și supraveghere a registrelor centrale de tranzacții. Astfel cum se prevede la articolul 11 alineatul (1) din Regulamentul SFTR, ESMA percepe taxe de la registrele centrale de tranzacții și taxele respective acoperă integral cheltuielile ESMA aferente înregistrării, recunoașterii și supravegherii registrelor centrale de tranzacții.
            
            
               Contextul juridic 
            
            
               Competența de a adopta un regulament delegat este prevăzută la articolul 11 alineatul (2) din Regulamentul SFTR. Potrivit acestei dispoziții, Comisia este împuternicită să adopte un regulament delegat în care să se precizeze tipurile de taxe, cazurile în care se percep taxe, valoarea lor și modalitatea de plată a taxelor. 
            
            
               În temeiul articolului 11 alineatul (1) din Regulamentul SFTR, taxele percepute de ESMA de la registrele centrale de tranzacții sunt proporționale cu cifra de afaceri a registrului respectiv și acoperă integral cheltuielile suportate de ESMA pentru înregistrarea, recunoașterea și supravegherea registrelor centrale de tranzacții. Aceste taxe ar trebui să acopere și rambursarea oricăror costuri pe care le pot suporta autoritățile competente ca urmare a delegării din partea ESMA. În cazul în care un registru central de tranzacții este deja înregistrat în temeiul EMIR, taxele ar trebui să fie ajustate pentru a reflecta doar costurile suplimentare aferente înregistrării, recunoașterii și supravegherii registrelor centrale de tranzacții în temeiul Regulamentului SFTR.
            
            
               2.CONSULTĂRI ÎNAINTEA ADOPTĂRII ACTULUI
            
            
               În ianuarie 2016, Comisia a solicitat ESMA să emită un aviz (aviz tehnic) cu privire la regulamentul delegat al Comisiei care urmează să fie adoptat în temeiul articolului 11 alineatul (2) din Regulamentul SFTR.
            
            
               În urma unei evaluări tehnice aprofundate, ESMA a organizat, în perioada 19 decembrie 2016 - 31 ianuarie 2017, o consultare publică privind aspectele tehnice ale regulamentului delegat privind taxele avut în vedere. Răspunsurile la consultare care nu au caracter confidențial sunt publicate pe site-ul web al ESMA
                  1
               . ESMA a transmis Comisiei avizul său tehnic (denumit în continuare „raportul final”) la 20 aprilie 2017.
            
            
               Șase părți interesate au răspuns la consultarea publică lansată de ESMA, și anume cinci registre centrale de tranzacții și un administrator de active. În general, respondenții și-au exprimat sprijinul pentru abordarea propusă de ESMA în ceea ce privește tipurile de taxe, valoarea lor și modalitatea de colectare a acestora. Unii respondenți au fost de părere că taxele reduse propuse pentru extinderea înregistrării unui registru central de tranzacții care este deja înregistrat în temeiul EMIR sunt prea ridicate. Făcând referire la riscul de subvenționare încrucișată care are drept scop plata de taxe mai mici către ESMA, unii dintre respondenții la consultarea publică au formulat, de asemenea, observații cu privire la metoda de determinare a cifrei de afaceri aplicabile pentru calcularea taxelor de supraveghere, exprimându-și preferința pentru un calcul bazat pe veniturile provenite atât din serviciile de bază de raportare a SFT, cât și din serviciile auxiliare serviciilor de bază de raportare a SFT (de exemplu, confirmarea tranzacțiilor, corelarea ordinelor, serviciile de agent de creditare, gestionarea garanțiilor, evaluarea garanțiilor, raportarea în numele unor terți), mai degrabă decât pentru un calcul bazat doar pe veniturile din serviciile de bază în materie de SFT. Alți respondenți au considerat că, în loc să se bazeze pe cifra de afaceri a registrelor centrale de tranzacții, taxele ar trebui să fie calculate pe baza volumului tranzacțiilor procesate întrucât, în opinia lor, această modalitate de calcul ar reflecta cu o mai mare precizie efortul de supraveghere necesar din partea ESMA.
            
            
               EGESC și alte opinii
            
            
               La 4 iulie 2017, Comisia a consultat Grupul de experți al Comitetului european pentru valori mobiliare (Expert Group of the European Securities Committee - EGESC) cu privire la avizul tehnic transmis de ESMA și cu privire la conținutul prezentului act delegat. EGESC a sprijinit abordarea Comisiei.
            
            
               Actul delegat a făcut obiectul unei consultări publice în perioada 16 noiembrie - 14 decembrie 2017 în conformitate cu orientările Comisiei privind o mai bună legiferare. S-au primit trei contribuții. Având în vedere numărul redus de răspunsuri și caracterul individual al chestiunilor abordate nu s-a făcut nicio modificare de substanță a actului delegat, însă, pe baza răspunsurilor, au fost realizate o serie de modificări minore de redactare în ceea ce privește definiția veniturilor registrului central de tranzacții care servesc drept bază pentru calcularea taxelor percepute de către ESMA.
            
            
               De asemenea, Comisia a ținut cont de opiniile exprimate de mai mulți deputați din Parlamentul European cu privire la conținutul avizului tehnic al ESMA, în special opinia potrivit căreia serviciile auxiliare ar trebui să fie unul dintre elementele care trebuie luate în considerare la stabilirea nivelului taxei, în loc de luarea în considerare doar a veniturilor din serviciile de bază.
            
            
               3.EVALUAREA IMPACTULUI
            
            
               După ce a analizat în integralitate avizul tehnic transmis de ESMA și feedbackul primit de la EGESC, Comisia propune adoptarea, în temeiul articolului 11 alineatul (2) din Regulamentul SFTR, a prezentului act delegat privind tipurile, valoarea și modalitățile de colectare a taxelor aplicabile registrelor centrale de tranzacții care colectează la nivel central evidențele referitoare la SFT.
            
            
               În temeiul Regulamentului SFTR, cele două principii esențiale ale colectării taxelor de supraveghere sunt: (1) proporționalitatea cu cifra de afaceri a registrului central de tranzacții și (2) faptul că acestea ar trebui să acopere integral cheltuielile ESMA. ESMA a elaborat avizul său referitor la tipurile de taxe, la determinarea valorii acestora și la modalitățile de colectare a acestor taxe pe baza atât a cadrului existent al ESMA privind întocmirea bugetului, cât și a abordării adoptate în Regulamentul delegat nr. 1003/2013 al Comisiei
                  2
               . Mai precis, ESMA propune: (i) taxe de înregistrare care să acopere costurile unice suportate de ESMA pentru înregistrarea unor noi registre centrale de tranzacții; (ii) taxe de extindere a înregistrării care să acopere costurile unice suportate de ESMA pentru înregistrarea registrelor centrale de tranzacții, dar care să țină cont de sinergiile rezultate din procesarea unei cereri depuse de un registru central de tranzacții care a fost deja înregistrat în temeiul EMIR; (iii) taxe de supraveghere care să acopere costurile anuale recurente de supraveghere suportate de ESMA și (iv) taxe de recunoaștere a registrelor centrale de tranzacții din țări terțe, care au o componentă unică și o componentă anuală recurentă.
            
            
               La baza evaluării impactului stă, așadar, o estimare a costurilor suportate de ESMA și o evaluare a metodologiei de repartizare a acestor costuri între registrele centrale de tranzacții.
            
         
         
            
               Principiile ESMA de întocmire a bugetului și costurile preconizate
            
            
               Pentru a-și acoperi cheltuielile, ESMA întocmește bugete anuale care vizează stabilirea unui echilibru între costurile suportate și veniturile din taxe. ESMA nu recuperează deficitele de la registrele centrale de tranzacții și nici nu rambursează sumele percepute în excedent.
            
            
               Având în vedere că cea mai mare parte a condițiilor de înregistrare a registrelor centrale de tranzacții în temeiul Regulamentului SFTR sunt similare cu cele de înregistrare în temeiul EMIR, ESMA se așteaptă ca structura costurilor să fie similară. Bugetul ESMA este gestionat pe baza costurilor efective suportate de ESMA pentru fiecare activitate (întocmirea bugetului pe activități). În conformitate cu programul anual de lucru pe 2017 al ESMA, bugetul aferent subactivității de supraveghere a registrelor centrale de tranzacții în 2017 este de 2,5 milioane EUR, iar personalul alocat acestei subactivități este de 16 ENI (echivalent normă întreagă). Astfel, costul mediu aferent unui ENI care se ocupă cu supravegherea registrelor centrale de tranzacții este de aproximativ 155 000 EUR, sumă care include salariul și toate cheltuielile indirecte relevante.
            
            
               Taxele de înregistrare și de extindere a înregistrării
            
            
               La fel ca în cazul EMIR
                  3
               , ESMA propune ca registrelor centrale de tranzacții să li se aplice taxe de înregistrare diferite, în funcție de cifra lor de afaceri preconizată. Se preconizează că veniturile registrelor centrale de tranzacții care prestează servicii auxiliare serviciilor de raportare a SFT sunt mai mari datorită ofertei lor comerciale mai complete și, prin urmare, aceste registre ar necesita eforturi mai mari din partea ESMA în materie de înregistrare și de supraveghere.
            
            
               Pe baza experienței dobândite de ESMA în înregistrarea registrelor centrale de tranzacții în temeiul EMIR, costurile de înregistrare în temeiul Regulamentului SFTR a registrelor centrale de tranzacții cu o cifră de afaceri preconizată ridicată vor fi, conform estimărilor ESMA, de 0,65 ENI anual per cerere, adică 100 000 EUR. Conform estimărilor ESMA, costul aferent registrelor centrale de tranzacții cu o cifră de afaceri mai mică va fi de 65 000 EUR. Majoritatea respondenților la consultarea publică au fost de acord cu propunerea ESMA, deși unii dintre aceștia au propus o reducere a taxelor în scopul încurajării concurenței. ESMA precizează că, în orice caz, cuantumurile taxelor sunt stabilite astfel încât să acopere costurile suportate de ESMA pentru înregistrarea registrelor centrale de tranzacții. 
            
            
               În ceea ce privește costurile de extindere a înregistrării, ESMA a estimat că acestea se vor ridica la aproximativ jumătate din costurile aferente unei cereri noi, adică la aproximativ 0,33 ENI anual. La estimarea acestei cifre aferente extinderii unei înregistrări, ESMA a ținut cont de următoarele elemente: (1) cererea de extindere a înregistrării ar necesita aproximativ 70 % din resursele de care este nevoie pentru o cerere nouă; (2) ESMA ar avea de beneficiat de pe urma faptul că solicitantul îi este deja cunoscut și (3) experiența similară a ESMA în ceea ce privește tratarea cererilor reînnoite ale agențiilor de rating de credit.
            
            
               Pe această bază, ESMA a propus inițial ca taxa pentru extinderea înregistrării să fie fixată la 50 000 EUR, indiferent de cifra de afaceri preconizată. Respondenții la consultarea publică au sprijinit propunerea ESMA de a se aplica o taxă redusă în cazul extinderii înregistrării. Totuși, unul dintre respondenți a considerat că este excesivă estimarea timpului și efortului depus de ESMA la 70 % din ceea ce este necesar pentru prelucrarea unei cereri noi. Un alt respondent a sugerat că o taxă de 50 000 EUR pentru extinderea înregistrării poate avea un efect de descurajare pentru registrele centrale de tranzacții care se așteaptă să înregistreze volume mai mici de SFT și că aceasta ar putea afecta competitivitatea registrelor respective. Un al treilea respondent a pledat pentru o reducere a taxei pentru registrele centrale de tranzacții cu o cifră de afaceri preconizată mai scăzută care solicită extinderea înregistrării. ESMA a răspuns preocupărilor exprimate de respondenți prin modificarea avizului său: în consecință, taxa pentru registrele centrale de tranzacții a căror cifră de afaceri preconizată este mai scăzută este fixată la 32 500 EUR, în timp ce taxa pentru registrele centrale de tranzacții a căror cifră de afaceri preconizată este ridicată este menținută la 50 000 EUR.
            
            
               Taxe anuale de supraveghere
            
            
               Scopul taxelor anuale de supraveghere este de a acoperi costurile anuale recurente suportate de ESMA pentru activitățile de supraveghere. În conformitate cu principiul enunțat în Regulamentul SFTR conform căruia taxele trebuie să fie proporționale cu cifra de afaceri a registrelor centrale de tranzacții și să acopere integral costurile suportate de ESMA, ESMA propune ca aceste taxe să fie stabilite pe baza estimărilor sale cu privire la cheltuielile sale anuale totale legate de supraveghere, repartizate în mod proporțional între registrele centrale de tranzacții pe baza veniturilor acestora. Această abordare este similară cu cea adoptată în cadrul EMIR, care prevede că proporția pentru fiecare registru central de tranzacții se calculează ținând seama de trei componente cu pondere egală: veniturile de bază, tranzacțiile raportate și tranzacțiile în derulare. Cu toate acestea, ESMA propune ca, în cadrul Regulamentului SFTR, să se utilizeze o formulă simplificată pentru repartizarea proporțională a costurilor care trebuie acoperite.
            
            
               Experiența dobândită de ESMA în cadrul EMIR a arătat că procesul de colectare a veniturilor de bază ale registrelor centrale de tranzacții nu întâmpină dificultăți, întrucât registrele centrale de tranzacții sunt obligate, în temeiul dreptului intern, să întocmească situații financiare care conțin de obicei defalcarea veniturilor, ceea ce permite identificarea veniturilor care trebuie luate în considerare în cadrul EMIR. Pe această bază, ESMA a propus inițial o formulă simplificată pentru calcularea proporției din costuri care trebuie acoperită de fiecare registru central de tranzacții, împărțind veniturile provenite din serviciile de bază în materie de SFT la suma veniturilor de acest tip ale tuturor registrelor centrale de tranzacții.
            
            
               De asemenea, ESMA a dorit să afle dacă serviciile auxiliare ar trebui să fie luate în considerare. În această privință, ESMA a explicat că, în unele cazuri, din cauza unei structuri diferite a costurilor, unele registre centrale de tranzacții pot percepe taxe mai mici decât altele pentru raportarea SFT. Aceste taxe mai mici pot avea ca rezultat un număr mai mare de SFT raportate decât ar sugera veniturile legate de SFT ale registrului central de tranzacții respectiv. ESMA consideră că, la acest stadiu, cu un anumit grad de toleranță, eforturile de supraveghere sunt încă proporționale cu taxele de supraveghere percepute pe baza veniturilor de bază. Cu toate acestea, ESMA a constatat că acest lucru ar putea să nu mai fie valabil în viitor. De asemenea, ESMA a evocat posibilitatea ca unele registre centrale de tranzacții să recurgă la subvenționarea încrucișată, prin scăderea taxelor pe care le aplică pentru serviciile lor de bază și creșterea, în același timp, a taxelor pentru serviciile auxiliare în scopul de a plăti taxe de supraveghere mai mici către ESMA. ESMA a indicat că această situație poate crea o concurență neloială, menționând, de asemenea, că o preocupare similară a fost abordată în cadrul Regulamentului privind agențiile de rating de credit
                  4
               , prin includerea serviciilor auxiliare relevante în formula de determinare a proporției din costuri care trebuie acoperită de agențiile de rating de credit.
            
            
               Această propunere a fost discutată pe larg de către participanții la consultarea publică. Unii dintre respondenți nu au fost de acord cu propunerea ESMA, exprimându-și sprijinul pentru abordarea din EMIR în cadrul căreia veniturile auxiliare nu sunt incluse în formulă. Aceștia au susținut că oferirea de servicii auxiliare nu implică neapărat o cifră de afaceri mai mare. Un respondent s-a exprimat în favoarea calculării repartizării taxelor între registrele centrale de tranzacții pe baza volumului de tranzacții procesate, acesta fiind, în opinia lui, singurul indicator fiabil al eforturilor de supraveghere necesare din partea ESMA. Un alt respondent a argumentat în favoarea abordării adoptate în cadrul EMIR, dar propunând modificarea ponderii aplicate fiecărui element al formulei prevăzute în EMIR. Pe de altă parte, alți participanți la piață au susținut că, în cadrul abordării prevăzute în EMIR, includerea în formulă a tranzacțiilor în derulare a creat probleme neașteptate din cauza naturii anumitor tranzacții cu instrumente derivate. Acești respondenți au fost de acord cu propunerea ESMA, argumentând că amploarea activității de supraveghere pe care trebuie să o desfășoare ESMA nu poate fi stabilită cu acuratețe doar prin prisma veniturilor de bază.
            
            
               Pe baza acestor contribuții, ESMA a propus, în raportul său final, utilizarea ca parametri în formulă atât a veniturilor provenite din serviciile de bază în materie de SFT, cât și a veniturilor provenite din serviciile auxiliare în materie de SFT. Această propunere reflectă opiniile mai multor deputați din Parlamentul European, care și-au exprimat, de asemenea, sprijinul pentru includerea serviciilor auxiliare din mai multe motive: riscul de a oferi stimulente necorespunzătoare (de exemplu, subvenționarea încrucișată), alinierea cu abordarea din Regulamentul privind agențiile de rating de credit și necesitatea unor indicatori cuprinzători. Astfel cum s-a arătat mai sus, ESMA a răspuns acestor preocupări în raportul său final.
            
            
               Taxe anuale minime de supraveghere
            
            
               Având în vedere faptul că supravegherea registrelor centrale de tranzacții implică efectuarea de activități de supraveghere care să atingă un anumit nivel minim pentru fiecare registru central de tranzacții, ESMA a propus taxe minime de supraveghere, în mod similar cu abordarea prevăzută în EMIR. Ținând seama de similitudinile cu EMIR, ESMA a propus ca taxa minimă să fie fixată la 30 000 EUR. ESMA se așteaptă ca activitățile de supraveghere minime să fie specifice Regulamentului SFTR, cu alte cuvinte nu preconizează existența unei sinergii cu EMIR în acest sens. Prin urmare, ESMA propune ca taxa minimă să fie aceeași pentru registrele centrale de tranzacții noi și pentru cele deja înregistrate în temeiul EMIR.
            
            
               O parte dintre respondenții la consultarea publică au sprijinit propunerea ESMA privind taxele minime de supraveghere. Alți respondenți au afirmat că, după cum se prevede în Regulamentul SFTR, taxele ar trebui să fie proporționale cu cifra de afaceri a registrului central de tranzacții și că taxele minime ar trebui să fie adaptate (cu alte cuvinte reduse) pentru a reflecta numai cheltuielile suplimentare necesare în cazul unei extinderi a înregistrării.
            
            
               În raportul final, ESMA și-a menținut propunerea inițială, susținând că taxele minime ar trebui să acopere costurile fixe suportate de ESMA și că în acest caz nu există sinergii cu EMIR care să justifice un nivel redus al taxelor. 
            
            
               Taxa de supraveghere pentru primul an
            
            
               În documentul său de consultare, ESMA a explicat, pe baza experienței dobândite în cadrul EMIR, că în primele luni după înregistrarea unui registru central de tranzacții efortul de supraveghere depus de ESMA nu este legat de nivelul de activitate al registrului de tranzacții respectiv, ci este un efort comparabil pentru toate registrele centrale de tranzacții și aproximativ egal cu efortul de supraveghere necesar pe parcursul înregistrării. ESMA a subliniat în această privință că, în temeiul Regulamentului SFTR, obligația de raportare nu se aplică decât după 12 luni de la data adoptării standardelor tehnice de reglementare referitoare la detaliile rapoartelor, pe baza articolului 4 alineatul (9) din Regulamentul SFTR. În această privință, ESMA a considerat că, dacă înregistrarea are loc într-un an dat, iar obligația de raportare în temeiul Regulamentului SFTR începe în anul următor, costurile vor fi mai mici decât într-un an de supraveghere obișnuit, în timp ce dacă cererea de înregistrare a unui registru central de tranzacții este depusă în același an în care începe obligația de raportare a SFT, acest lucru ar conduce la o situație mai apropiată de supravegherea curentă.
            
         
         
            
               Pe baza acestor considerente, ESMA a propus trei scenarii pentru calcularea taxelor de supraveghere pentru primul an.
            
            
               În primul scenariu, în care înregistrarea are loc într-un an dat, iar obligația de raportare prevăzută în Regulamentul SFTR începe în anul următor, ESMA propune ca taxa pentru primul an să fie plafonată la cuantumul taxei de înregistrare, care trebuie calculată pe baza unei formule care să permită reducerea proporțională a taxei în cazul în care data înregistrării este mai apropiată de sfârșitul anului.
            
            
               În cel de al doilea scenariu (obligația de raportare prevăzută în Regulamentul SFTR începe în primele șase luni ale anului în care se face înregistrarea), ESMA propune ca taxele să fie calculate pe baza unei extrapolări a cifrei de afaceri pentru o perioadă tranzitorie, în mod similar cu abordarea din normele tranzitorii prevăzute în EMIR care se aplică în cel de al doilea an de raportare.
            
            
               În cel de al treilea scenariu (obligația de raportare prevăzută în Regulamentul SFTR începe în ultimele șase luni ale anului în care se face înregistrarea), ESMA propune ca taxele să fie calculate pe baza taxei de înregistrare a registrului central de tranzacții.
            
            
               Majoritatea respondenților și-au exprimat preferința pentru o abordare unică, în conformitate cu primul scenariu descris mai sus, astfel încât să fie în măsură să își planifice costurile.
            
            
               ESMA propune menținerea tuturor scenariilor de mai sus, dat fiind faptul că acestea reflectă mai îndeaproape costurile reale suportate de ESMA și eforturile de supraveghere depuse de aceasta.
            
            
               Taxe de recunoaștere
            
            
               În ceea ce privește recunoașterea, ESMA precizează că nu a prelucrat încă nicio cerere de recunoaștere din partea vreunui registru central de tranzacții dintr-o țară terță, însă, având în vedere asemănările dintre procedurile prevăzute de EMIR și cele prevăzute de Regulamentul SFTR, consideră că atât taxele de recunoaștere, cât și taxele de supraveghere recurente pentru registrele centrale de tranzacții din țări terțe ar trebui să fie identice în temeiul celor două regulamente.
            
            
               În acest scop și ținând seama de asemănările cu procedura de recunoaștere în temeiul EMIR, ESMA a propus să se mențină aceeași structură și același nivel al taxelor ca în cadrul EMIR. Mai precis, ESMA a propus ca registrele centrale de tranzacții din țările terțe să plătească o taxă de recunoaștere inițială, alcătuită din două elemente: (1) suma de 20 000 EUR pentru prelucrarea cererii de recunoaștere și (2) o sumă ce rezultă din costurile aferente încheierii unui acord de cooperare, estimate la 35 000 EUR. În plus, ESMA a propus ca, în cazul extinderii înregistrării în cadrul unei recunoașteri, primul element, și anume prelucrarea cererii de recunoaștere, să fie redus cu 50 %, ceea ce corespunde unei sume de 10 000 EUR, având în vedere sinergiile cu procesul de înregistrare din cadrul EMIR. ESMA a propus ca cel de al doilea element să rămână neschimbat în cazul extinderii recunoașterii.
            
            
               În ceea ce privește taxa de recunoaștere recurentă, ESMA a propus ca aceasta să fie fixată la 5 000 EUR, la fel ca taxa de recunoaștere recurentă prevăzută în EMIR.
            
            
               Deși participanții la piață au fost, în general, de acord cu propunerea ESMA, aceștia s-au arătat preocupați de costul estimat al evaluării regimului aplicabil țărilor terțe și al încheierii acordurilor de cooperare, considerând că acest cost este prea ridicat. Cu toate acestea, ESMA își menține estimarea, având în vedere faptul că evaluările în temeiul Regulamentului SFTR și cele în temeiul EMIR sunt diferite și faptul că nu este clar dacă autoritatea din țara terță responsabilă cu supravegherea registrelor centrale de tranzacții pentru instrumentele financiare derivate și pentru SFT ar fi una și aceeași și, prin urmare, nu există niciun motiv să se presupună că ar exista sinergii care să ducă la reducerea eforturilor de supraveghere care, la rândul său, ar justifica reducerea taxelor. 
            
            
               Condițiile de plată și de rambursare 
            
            
               Având în vedere faptul că taxele trebuie să acopere costurile suportate de ESMA, aceasta propune ca taxele de înregistrare să fie plătite integral la momentul solicitării înregistrării. Pentru a evita cererile abuzive, ESMA propune să nu existe posibilitatea de a se retrage o cerere.
            
            
               ESMA propune, de asemenea, ca, la fel ca în cazul EMIR, taxele anuale de supraveghere să fie plătite în două tranșe. Prin urmare, prima tranșă va trebui să fie plătită la data de 28 februarie a fiecărui an. Cu toate acestea, ESMA propune schimbarea datei de efectuare a plății celei de a doua tranșe, noua dată propusă fiind 31 octombrie (în loc de 31 august), pentru a ține seama mai bine de posibilitatea introducerii unor cereri neașteptate de înregistrare sau de recunoaștere. Majoritatea respondenților nu au exprimat obiecții cu privire la această abordare.
            
            
               În fine, ESMA propune ca toate taxele să fie colectate de către ESMA, care va rambursa costurile suportate de autoritățile naționale ca urmare a îndeplinirii unor sarcini de supraveghere care le sunt delegate de către ESMA. Respondenții au sprijinit această propunere a ESMA.
            
            
               Prezentul regulament urmează măsurile propuse de ESMA în avizul său tehnic.
            
            
               3.1.Analiza costurilor și a beneficiilor
            
            
               Înregistrarea registrelor centrale de tranzacții și recunoașterea registrelor centrale de tranzacții din țări terțe, precum și supravegherea curentă a acestora de către ESMA și de către autoritățile naționale implică costuri de supraveghere. Regulamentul SFTR impune ca registrele centrale de tranzacții să acopere aceste costuri proporțional cu cifra lor de afaceri. Este probabil ca registrele centrale de tranzacții să transfere aceste costuri sau o parte substanțială a acestor costuri către contrapărțile raportoare prin intermediul taxelor percepute de registrele centrale de tranzacții.
            
            
               Conform preconizărilor, costurile totale pentru supravegherea registrelor centrale de tranzacții pot fi aproximativ echivalente cu cele aferente registrelor centrale de tranzacții care funcționează conform dispozițiilor EMIR, adică 2,5 milioane EUR (a se vedea estimările ESMA de mai sus). Această sumă nu este neglijabilă în comparație cu costurile totale ale registrelor centrale de tranzacții pentru asigurarea conformității, care, conform estimărilor Europe Economics
                  5
               , se situează între 3,4 și 6,5 milioane EUR în cazul costurilor unice și între 1,6 și 2,1 milioane EUR în cazul costurilor anuale recurente pentru fiecare registru central de tranzacții. Cu toate acestea, având în vedere că registrele centrale de tranzacții vor transfera, cel mai probabil, costurile către părțile raportoare, aceste costuri ar trebui să fie comparate cu costurile totale ale părților raportoare. Conform estimărilor Europe Economics, costurile unice totale ale sectorului se ridică la aproximativ 151-198 de milioane EUR, iar costurile totale anuale recurente ale sectorului la aproximativ 44-59 de milioane EUR. În acest context, costurile anuale de supraveghere ale ESMA, care se ridică la 2,5 milioane EUR, sunt mai puțin semnificative.
            
            
               În orice caz, aceste costuri ar fi compensate de beneficiile care decurg din sporirea transparenței și din punerea la dispoziția autorităților de reglementare a unor date regulate și detaliate referitoare la piața operațiunilor de finanțare prin instrumente financiare. Aceste informații ar permite autorităților de reglementare să monitorizeze și să detecteze apariția unor riscuri sistemice ca urmare a acumulării efectului de levier și a transformării scadenței și a lichidității în afara sistemului bancar tradițional, precum și să ia măsuri preventive, dacă este necesar.
            
         
         
            
               3.2.Proporționalitate
            
            
               Prezentul regulament stabilește taxele pentru registrele centrale de tranzacții, precizând tipurile de taxe, valoarea lor și modalitățile de achitare a acestora. Obiectivul taxelor este să acopere integral costurile suportate de ESMA pentru supravegherea registrelor centrale de tranzacții, fără a duce la deficite sau excedente semnificative. Taxele sunt calibrate astfel încât să fie îndeplinit acest obiectiv și, prin urmare, acestea sunt proporționale.
            
            
               Având în vedere cele de mai sus, prezentul regulament asigură aplicarea proporțională a normelor prevăzute în Regulamentul SFTR și ține, așadar, seama de principiul proporționalității.
            
            
               3.3.Subsidiaritate
            
            
               Obiectivul prezentului regulament este de a preciza tipurile de taxe și suma pe care registrele centrale de tranzacții o plătesc către ESMA pentru a acoperi costurile de supraveghere pe care le suportă ESMA.
            
            
               Statele membre nu pot întreprinde aceste acțiuni în mod individual, deoarece aceste taxe trebuie să fie determinate în mod coerent pe întreg teritoriul UE, astfel încât să se asigure o repartizare echitabilă a costurilor între registrele centrale de tranzacții și condiții de concurență echitabile în cadrul UE. Prezentul regulament completează Regulamentul SFTR, respectând totodată principiul proporționalității, astfel cum este prezentat mai sus, și este, așadar, conform cu principiul subsidiarității.
            
            
               4.ELEMENTELE JURIDICE ALE ACTULUI DELEGAT
            
            
               Capitolul I din propunerea de regulament privind taxele conține dispozițiile generale, și anume:
            
            
               ·Articolul 1 stabilește costurile care urmează să fie acoperite prin intermediul taxelor. Propunerea nu implică niciun cost suplimentar în ceea ce privește cheltuielile cu personalul.
            
            
               ·Articolul 2 definește cifra de afaceri aplicabilă a registrelor centrale de tranzacții, pe baza căreia se vor percepe taxele de supraveghere.
            
            
               ·Articolul 3 prevede posibilitatea de a revizui nivelul taxelor în cazul unui excedent sau al unui deficit semnificativ și recurent.
            
            
               Capitolul II prevede tipurile de taxe care trebuie percepute de la registrele centrale de tranzacții în temeiul SFTR:
            
            
               ·Articolul 4 enumeră tipurile de taxe care trebuie plătite.
            
            
               ·Articolul 5 precizează taxa unică de înregistrare și de extindere a înregistrării care trebuie percepută, aceasta reflectând cheltuielile pe care ESMA trebuie să le suporte pentru prelucrarea unei cereri de înregistrare sau de extindere a înregistrării.
            
            
               ·Articolul 6 precizează taxele anuale de supraveghere care trebuie percepute, care acoperă costurile suportate de ESMA pentru activitățile curente de supraveghere și care vor fi proporționale cu cifra de afaceri aplicabilă a unui registru central de tranzacții. Este stabilit un nivel minim al taxei de supraveghere, destinat să acopere costurile administrative fixe aferente supravegherii.
            
            
               ·Articolul 7 prevede taxele de recunoaștere care trebuie percepute de la registrele centrale de tranzacții din țări terțe.
            
            
               Capitolul III definește modalitățile de plată și posibilitatea rambursării taxelor, și anume:
            
            
               ·Articolul 8 prevede modalitățile generale de plată. Plățile trebuie efectuate în moneda euro. Este stabilită de asemenea o amendă zilnică pentru întârzierea plății.
            
            
               ·Articolul 9 prevede modalitățile de plată a taxelor de înregistrare, care trebuie plătite integral la momentul în care se solicită înregistrarea.
            
            
               ·Articolul 10 prevede modalitățile de plată a taxelor anuale de supraveghere, care trebuie plătite în două tranșe (în lunile februarie și, respectiv, octombrie ale fiecărui an).
            
         
         
            
               ·Articolul 11 prevede modalitățile de plată a taxelor de recunoaștere, care trebuie plătite integral la momentul în care se solicită recunoașterea și, respectiv, în luna februarie a fiecărui an în ceea ce privește taxa anuală de supraveghere.
            
            
               ·Articolul 12 prevede rambursarea costurilor suportate de autoritățile competente cu ocazia desfășurării de activități care le-au fost delegate de ESMA în temeiul Regulamentului SFTR. 
            
            
               Capitolul IV conține dispozițiile tranzitorii și finale:
            
            
               ·Articolul 13 stabilește modalitatea de calcul al taxelor intermediare de supraveghere care trebuie plătite de registrele centrale de tranzacții în primul an.
            
            
               ·Articolul 14 prevede modalitățile de plată a taxelor de înregistrare și a taxelor pentru registrele centrale de tranzacții din țări terțe în 2019.
            
            
               ·Articolul 15 stabilește taxa anuală de supraveghere pentru 2020 care trebuie plătită de registrele centrale de tranzacții înregistrate în 2019.
            
            
               ·Articolul 16 prevede data intrării în vigoare a actului. 
            
            
               În anexa la regulamentul delegat se precizează metoda de calcul și modalitățile de plată pentru taxele intermediare de supraveghere care trebuie plătite în primul an, astfel cum sunt definite la articolul 13.
            
            
               REGULAMENTUL DELEGAT (UE) …/… AL COMISIEI
            
            
               din 13.12.2018
            
            
               de completare a Regulamentului (UE) 2015/2365 al Parlamentului European și al Consiliului cu privire la taxele aplicate registrelor centrale de tranzacții de Autoritatea Europeană pentru Valori Mobiliare și Piețe
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/2012
                  6
               , în special articolul 11 alineatul (2),
            
            
               întrucât:
            
            
               (1)Articolul 62 din Regulamentul (UE) nr. 1095/2010 al Parlamentului European și al Consiliului
                  7
                prevede că veniturile Autorității Europene pentru Valori Mobiliare și Piețe (ESMA) constau din taxe plătite ESMA în cazurile prevăzute în legislația Uniunii, alături de contribuții din partea autorităților publice naționale și de o subvenție din partea Uniunii.
            
            
               (2)Pentru a acoperi cheltuielile ESMA cu prelucrarea cererilor de înregistrare, ar trebui să se perceapă o taxă de înregistrare de la registrele centrale de tranzacții stabilite pe teritoriul Uniunii. 
            
            
               (3)Costurile suportate de ESMA pentru prelucrarea cererilor de înregistrare vor fi mai ridicate în cazul în care registrul central de tranzacții prestează servicii auxiliare. Prestarea de servicii auxiliare este un indicator al unei cifre de afaceri preconizate mai mari și al unor costuri mai ridicate de evaluare a cererii de înregistrare. Prin urmare, în scopul perceperii taxelor de înregistrare, registrele centrale de tranzacții ar trebui să fie clasificate în două categorii, în funcție de cifra de afaceri totală preconizată (care poate fi mare sau mică), iar acestor categorii ar trebui să li se aplice taxe de înregistrare diferite, în funcție de intenția acestora de a presta sau nu servicii auxiliare.
            
            
               (4)În cazul în care un registru central de tranzacții deja înregistrat în temeiul Regulamentului (UE) nr. 648/2012 al Parlamentului European și al Consiliului
                  8
                solicită extinderea înregistrării, cheltuielile necesare pentru a evalua și a examina cererea cu acuratețe ar fi mai mici decât în cazul unei noi înregistrări, întrucât ESMA este deja în posesia unor informații pertinente privind registrul central de tranzacții solicitant. Prin urmare, registrul central de tranzacții solicitant ar trebui să plătească o taxă redusă. În cazul în care un registru central de tranzacții care nu a fost deja înregistrat în temeiul Regulamentului (UE) nr. 648/2012 depune simultan cereri de înregistrare în temeiul atât al Regulamentului (UE) nr. 648/2012, cât și al Regulamentului (UE) 2015/2365, cheltuielile necesare pentru a evalua și a examina cu acuratețe cererile depuse ar fi mai reduse datorită sinergiilor rezultate din faptul că se examinează o singură dată aceleași tipuri de documente. În cazul cererilor simultane, registrul central de tranzacții ar trebui să plătească taxa integrală de înregistrare datorată în temeiul Regulamentului (UE) nr. 648/2012 și taxa redusă pentru extinderea înregistrării datorată în temeiul Regulamentului (UE) 2015/2365.
            
         
         
            
               (5)Dacă, după înregistrare, un registru central de tranzacții începe să ofere servicii auxiliare, intrând astfel într-o categorie superioară din punctul de vedere al cifrei de afaceri totale preconizate, registrul central de tranzacții ar trebui să plătească diferența dintre taxa inițială de înregistrare și taxa de înregistrare care corespunde acestei categorii superioare date de cifra de afaceri mai mare preconizată. În schimb, în cazul în care un registru central de tranzacții încetează să mai ofere servicii auxiliare după înregistrare, acesta nu ar trebui să primească nicio rambursare din partea ESMA, întrucât ESMA a suportat deja efectiv, în cursul înregistrării, cheltuielile necesare pentru evaluarea cererii unui registru central de tranzacții cu o cifră de afaceri ridicată.
            
            
               (6)În vederea descurajării cererilor nefondate, ar trebui ca taxele de înregistrare să nu fie rambursate dacă un solicitant își retrage cererea în cursul procesului de înregistrare sau dacă înregistrarea este refuzată.
            
            
               (7)Pentru a asigura o utilizare eficientă a bugetului ESMA, reducând, în același timp, sarcina financiară a statelor membre și a Uniunii, este necesar să se garanteze că registrele centrale de tranzacții plătesc cel puțin toate costurile legate de supravegherea lor. Taxele de supraveghere ar trebui stabilite la un nivel prin care să se evite acumularea unor deficite sau a unor excedente semnificative pentru activitățile aferente registrelor centrale de tranzacții. În cazul în care apar deficite, ESMA nu ar trebui să recupereze deficitul de la registrele centrale de tranzacții. În cazul în care deficitul este semnificativ, ESMA ar trebui să analizeze cauzele deficitului și să își modifice costurile de supraveghere proforma pentru următorul exercițiu bugetar. În ceea ce privește excedentele, registrele centrale de tranzacții nu ar trebui să recupereze sumele aferente taxelor pe care le-au plătit în excedent.
            
            
               (8)În vederea asigurării unei alocări echitabile și clare a taxelor, care să reflecte totodată eforturile administrative efective dedicate fiecărei entități supravegheate, taxa de supraveghere ar trebui calculată pe baza cifrei de afaceri generate de activitățile de bază și de activitățile auxiliare ale unui registru central de tranzacții. Pentru a calcula cifra de afaceri aplicabilă, este necesar să se facă distincția între, pe de o parte, serviciile auxiliare direct legate de prestarea serviciilor de bază de colectare și păstrare la nivel central a evidențelor referitoare la operațiunile de finanțare prin instrumente financiare (SFT) în temeiul Regulamentului (UE) 2015/2365, cum ar fi, serviciile de agent de creditare și gestionarea garanțiilor și, pe de altă parte, serviciile legate de colectarea și păstrarea la nivel central a evidențelor referitoare la SFT și instrumentele financiare derivate, cum ar fi corelarea ordinelor, confirmarea/acceptarea tranzacțiilor, evaluarea garanțiilor și raportarea în numele unor terți. Taxele de supraveghere percepute de la un registru central de tranzacții ar trebui să fie proporționale cu ponderea activității respectivului registru central de tranzacții în totalul activităților tuturor registrelor centrale de tranzacții înregistrate și supravegheate într-un an dat. Cu toate acestea, întrucât supravegherea registrelor centrale de tranzacții implică anumite costuri administrative fixe, ar trebui stabilită o taxă anuală minimă de supraveghere. Această sumă nu este afectată de plata taxelor de supraveghere în temeiul Regulamentului (UE) nr. 648/2012.
            
            
               (9)Ar trebui prevăzute norme privind taxele care trebuie percepute de la registrele centrale de tranzacții din țări terțe care solicită recunoașterea în Uniune în temeiul Regulamentului (UE) 2015/2365, în vederea acoperirii costurilor administrative aferente recunoașterii și supravegherii anuale. În acest sens, taxa de recunoaștere ar trebui să includă două componente, și anume cheltuielile necesare aferente prelucrării de către ESMA a cererii de recunoaștere a acestor registre centrale de tranzacții din țări terțe în temeiul articolului 19 alineatul (4) din regulamentul citat și cheltuielile necesare aferente încheierii de acorduri de cooperare cu autoritățile competente din țara terță în care este înregistrat registrul central de tranzacții solicitant, în temeiul articolului 20 din regulamentul citat. Costurile aferente încheierii de acorduri de cooperare ar trebui să fie împărțite între registrele centrale de tranzacții recunoscute din aceeași țară terță. Mai mult, registrele centrale de tranzacții din țări terțe ar trebui să plătească o taxă anuală de supraveghere.
            
            
               (10)În cazul în care un registru central de tranzacții dintr-o țară terță care este deja recunoscut în temeiul Regulamentului (UE) nr. 648/2012 solicită extinderea înregistrării sale în cadrul recunoașterii, costurile de prelucrare a cererii ar trebui să fie mai mici decât costurile necesare pentru prelucrarea unei cereri noi, întrucât există sinergii între regimul prevăzut în Regulamentul (UE) nr. 648/2012 și cel prevăzut în Regulamentul (UE) 2015/2365. Prin urmare, componenta taxei de recunoaștere care este legată de prelucrarea cererii ar trebui să fie redusă. În schimb, încheierea unui acord de cooperare presupune costuri specifice legate de asigurarea conformității cu Regulamentul (UE) 2015/2365. Prin urmare, componenta taxei de recunoaștere care este legată de acordurile de cooperare nu ar trebui să depindă de existența unor acorduri de cooperare în temeiul Regulamentului (UE) nr. 648/2012.
            
            
               (11)Funcțiile de supraveghere exercitate de ESMA în ceea ce privește registrele centrale de tranzacții recunoscute din țări terțe se referă în principal la punerea în aplicare a modalităților de cooperare, inclusiv a schimbului eficace de date dintre autoritățile relevante. Costurile exercitării acestor funcții ar trebui acoperite prin taxele anuale de supraveghere percepute de la registrele centrale de tranzacții recunoscute. Întrucât costurile respective vor fi mult mai scăzute decât costurile suportate de ESMA pentru realizarea supravegherii directe a registrelor centrale de tranzacții înregistrate din Uniune, taxele de supraveghere percepute de la registrele centrale de tranzacții recunoscute ar trebui să fie semnificativ mai scăzute decât taxa de supraveghere minimă percepută de la registrele centrale de tranzacții înregistrate care sunt supravegheate direct de ESMA. 
            
            
               (12)Autoritățile naționale competente suportă costuri la îndeplinirea de activități în temeiul Regulamentului (UE) 2015/2365 și ca urmare a oricărei delegări de sarcini din partea ESMA către autoritățile naționale competente, în temeiul articolului 74 din Regulamentul (UE) nr. 648/2010 și în conformitate cu articolul 9 alineatul (1) din Regulamentul (UE) 2015/2365. Taxele percepute de către ESMA de la registrele centrale de tranzacții ar trebui să acopere și aceste costuri. Pentru a evita ca autoritățile competente să înregistreze pierderi sau profituri în urma îndeplinirii sarcinilor delegate sau a asistenței acordate ESMA, ESMA ar trebui să ramburseze costurile efective suportate de autoritățile naționale competente în cauză. 
            
            
               (13)Întrucât în anul în care se înregistrează un registru central de tranzacții vor fi disponibile doar date limitate privind activitatea acestuia, o taxă intermediară de supraveghere ar trebui calculată pe baza unei estimări a cheltuielilor necesare pentru supravegherea registrului central de tranzacții în cauză în acel prim an. Calculul exact al acestei taxe ar trebui să țină seama de data înregistrării registrului central de tranzacții și de data la care începe obligația de raportare prevăzută la articolul 4 alineatul (1) din Regulamentul (UE) 2015/2365, astfel încât să reflecte cu acuratețe nivelul necesar de supraveghere de către ESMA. În cazul în care raportarea în scopuri de reglementare din partea unui registru central de tranzacții nu începe decât în anul care urmează înregistrării sale, taxa intermediară de supraveghere pentru anul de înregistrare ar trebui să se bazeze pe taxa de înregistrare, aceasta deoarece cheltuielile necesare pentru supravegherea unui registru central de tranzacții care nu a început încă raportarea sunt comparabile cu cheltuielile necesare pentru evaluarea cererii de înregistrare. În funcție de timpul scurs între înregistrare și sfârșitul anului, suma este ajustată pro rata, pe baza ipotezei că un proces standard de înregistrare necesită 150 de zile lucrătoare. În cazul în care raportarea în scopuri de reglementare din partea unui registru central de tranzacții începe în primele șase luni ale anului înregistrării sale, taxa intermediară de supraveghere ar trebui calculată pe baza cifrei de afaceri aplicabile care reflectă veniturile registrului central de tranzacții din prima jumătate a anului. În cazul în care raportarea în scopuri de reglementare din partea unui registru central de tranzacții începe în ultimele șase luni ale anului înregistrării sale, taxa intermediară de supraveghere ar trebui calculată pe baza nivelului taxei de înregistrare a registrului central de tranzacții, motivul fiind că datele disponibile sunt prea limitate pentru a se stabili cifra de afaceri aplicabilă.
            
            
               (14)Registrele centrale de tranzacții înregistrate în 2019 nu vor începe să presteze servicii de raportare înainte de sfârșitul anului 2019, de aceea este probabil ca nivelul de activitate al acestora în 2019 să fie aproape inexistent. Prin urmare, taxa anuală de supraveghere a acestor registre centrale de tranzacții pentru 2020 ar trebui calculată pe baza cifrei de afaceri aplicabile acestora din prima jumătate a anului 2020.
            
            
               (15)Prezentul regulament ar trebui să instituie dreptul ESMA de a percepe taxe de la registrele centrale de tranzacții,
            
            
               ADOPTĂ PREZENTUL REGULAMENT:
            
            
               CAPITOLUL I
                  Dispoziții generale
            
            
               Articolul 1
            
            
               Recuperarea integrală a costurilor de supraveghere
            
            
               Taxele percepute de la registrele centrale de tranzacții acoperă:
            
            
               (a)toate costurile legate de înregistrarea și supravegherea registrelor centrale de tranzacții de către ESMA în conformitate cu Regulamentul (UE) 2015/2365, inclusiv costurile care rezultă din recunoașterea registrelor centrale de tranzacții, precum și costurile care rezultă din extinderea înregistrării sau extinderea recunoașterii în cazul registrelor centrale de tranzacții care au fost deja înregistrate sau recunoscute în temeiul Regulamentului (UE) nr. 648/2012;
            
            
               (b)toate sumele destinate rambursării costurilor suportate de autoritățile competente care au desfășurat activități în temeiul Regulamentului (UE) 2015/2365 și ca urmare a oricărei delegări de sarcini în temeiul articolului 74 din Regulamentul (UE) nr. 648/2012 și în conformitate cu articolul 9 din Regulamentul (UE) 2015/2365.
            
            
               Articolul 2
            
            
               Cifra de afaceri aplicabilă
            
         
         
            
               1.Registrele centrale de tranzacții înregistrate doar în temeiul Regulamentului (UE) 2015/2365 păstrează, în scopul prezentului regulament, conturile auditate în care sunt identificate în mod distinct cel puțin următoarele elemente:
            
            
               (a)veniturile generate de funcțiile de bază de colectare și păstrare la nivel central a evidențelor referitoare la SFT în temeiul Regulamentului (UE) 2015/2365;
            
            
               (b)veniturile generate de serviciile auxiliare care sunt direct legate de colectarea și păstrarea la nivel central a evidențelor referitoare la SFT în temeiul Regulamentului (UE) 2015/2365. 
            
            
               Veniturile aplicabile provenite din serviciile auxiliare ale registrului central de tranzacții pentru un anumit an (n) sunt veniturile provenite din serviciile definite în conformitate cu litera (b).
            
            
               2.Registrele centrale de tranzacții înregistrate atât în temeiul Regulamentului (UE) 2015/2365, cât și în temeiul Regulamentului (UE) nr. 648/2012 păstrează, în scopul prezentului regulament, conturile auditate în care sunt identificate în mod distinct cel puțin următoarele elemente:
            
            
               (a)veniturile generate de funcțiile de bază de colectare și păstrare la nivel central a evidențelor referitoare la SFT în temeiul Regulamentului (UE) 2015/2365;
            
            
               (b)veniturile generate de funcțiile de bază de colectare și păstrare la nivel central a evidențelor referitoare la instrumentele derivate în temeiul Regulamentului (UE) nr. 648/2012;
            
            
               (c)veniturile generate de serviciile auxiliare care sunt direct legate de colectarea și păstrarea la nivel central a evidențelor referitoare la SFT în temeiul Regulamentului (UE) 2015/2365;
            
            
               (d)veniturile generate de serviciile auxiliare care sunt direct legate atât de colectarea și păstrarea la nivel central a evidențelor referitoare la SFT în temeiul Regulamentului (UE) 2015/2365, cât și de colectarea și păstrarea la nivel central a evidențelor referitoare la instrumentele derivate în temeiul Regulamentului (UE) nr. 648/2012.
            
            
               Veniturile aplicabile provenite din serviciile auxiliare ale registrului central de tranzacții pentru un anumit an (n) reprezintă suma dintre: 
            
            
               –veniturile menționate la litera (c) și 
            
            
               –o parte din veniturile menționate la litera (d). 
            
            
               Partea din veniturile menționate la litera (d) este egală cu veniturile menționate la litera (a) împărțite la suma dintre: 
            
            
               –veniturile menționate la litera (a) și 
            
            
               –veniturile menționate la litera (b).
            
            
               3.Cifra de afaceri aplicabilă a unui registru central de tranzacții pentru un anumit an (n) reprezintă suma dintre: 
            
            
               –veniturile registrului central de tranzacții generate de funcțiile de bază de colectare și păstrare la nivel central a evidențelor referitoare la SFT în temeiul Regulamentului (UE) 2015/2365 pe baza conturilor auditate ale anului anterior (n-1) și 
            
            
               –veniturile aplicabile ale registrului central de tranzacții provenite din serviciile auxiliare, determinate în conformitate cu alineatele (1) și (2), după caz, pe baza conturilor auditate ale anului anterior (n-1) 
            
            
               împărțită la suma dintre: 
            
            
               –veniturile totale ale tuturor registrelor centrale de tranzacții înregistrate generate de funcțiile de bază de colectare și păstrare la nivel central a evidențelor referitoare la SFT în temeiul Regulamentului (UE) 2015/2365 pe baza conturilor auditate ale anului anterior (n-1) și 
            
         
         
            
               –veniturile totale aplicabile ale tuturor registrelor centrale de tranzacții înregistrate provenite din serviciile auxiliare, determinate în conformitate cu alineatele (1) și (2), după caz, pe baza conturilor auditate ale anului anterior (n-1).
            
            
               Cifra de afaceri aplicabilă unui anumit registru central de tranzacții (denumit „RCTi” în formula de mai jos) se calculează, așadar, după cum urmează: 
            
            
            
            
               unde venitul SFT = venitul din servicii de bază SFT + venitul aplicabil din servicii auxiliare.
            
            
               4.În cazul în care registrul central de tranzacții nu a avut activitate pe parcursul întregului an anterior (n-1), cifra sa de afaceri aplicabilă este estimată în conformitate cu formula prevăzută la alineatul (3), prin extrapolarea, pentru registrul central de tranzacții în cauză, a valorii calculate pentru numărul de luni în care registrul central de tranzacții a avut activitate în anul (n-1) la întregul an (n-1). 
            
            
               Articolul 3
            
            
               Ajustarea taxelor
            
            
               Taxele percepute pentru activitățile ESMA legate de registrele centrale de tranzacții se stabilesc la un nivel prin care să se evite acumularea unor deficite sau a unor excedente semnificative.
            
            
               În cazul apariției unor excedente sau a unor deficite semnificative recurente, Comisia revizuiește nivelul taxelor. 
            
            
            
               CAPITOLUL II
                  Taxe
            
            
               Articolul 4
            
            
               Tipuri de taxe
            
            
               1.Registrelor centrale de tranzacții cu sediul în Uniune care depun o cerere de înregistrare în conformitate cu articolul 5 alineatul (1) din Regulamentul (UE) 2015/2365 li se aplică următoarele tipuri de taxe:
            
            
               (a)taxe de înregistrare și de extindere a înregistrării, în conformitate cu articolul 5;
            
            
               (b)taxe anuale de supraveghere, în conformitate cu articolul 6. 
            
            
               2.Registrelor centrale de tranzacții cu sediul în țări terțe care depun o cerere de recunoaștere în conformitate cu articolul 19 alineatul (4) din Regulamentul (UE) 2015/2365 li se aplică următoarele tipuri de taxe:
            
            
               (a)taxe de recunoaștere sau de extindere a înregistrării, în conformitate cu articolul 7 alineatele (1) și (2);
            
            
               (b)taxe anuale de supraveghere pentru registrele centrale de tranzacții recunoscute, în conformitate cu articolul 7 alineatul (3).
            
         
         
            
               Articolul 5
            
            
               Taxa de înregistrare și taxa de extindere a înregistrării
            
            
               1.Taxa de înregistrare care trebuie plătită de fiecare registru central de tranzacții solicitant trebuie să reflecte cheltuielile necesare pentru a evalua și a examina cu acuratețe cererea de înregistrare sau de extindere a înregistrării, ținând seama de serviciile care urmează să fie prestate de registrul central de tranzacții, inclusiv toate serviciile auxiliare.
            
            
               2.Se consideră că un registru central de tranzacții oferă servicii auxiliare în oricare dintre următoarele situații:
            
            
               (a)dacă prestează direct servicii auxiliare; 
            
            
               (b)dacă o entitate care aparține aceluiași grup ca registrul central de tranzacții prestează servicii auxiliare;
            
            
               (c)dacă serviciile auxiliare sunt prestate de o entitate cu care registrul central de tranzacții a încheiat un acord în contextul lanțului de tranzacționare sau post-tranzacționare sau al unei linii de activitate, vizând cooperarea în materie de prestare de servicii. 
            
            
               3.Dacă un registru central de tranzacții nu prestează servicii auxiliare, astfel cum sunt menționate la alineatul (2), se consideră că registrul de tranzacții în cauză are o cifră de afaceri totală preconizată scăzută, iar acesta va plăti o taxă de înregistrare de 65 000 EUR. 
            
            
               4.Dacă un registru central de tranzacții prestează servicii auxiliare, astfel cum sunt menționate la alineatul (2), se consideră că registrul de tranzacții în cauză are o cifră de afaceri totală preconizată ridicată, iar acesta va plăti o taxă de înregistrare de 100 000 EUR. 
            
            
               5.În cazul în care un registru central de tranzacții solicită înregistrarea și a fost deja înregistrat în temeiul titlului VI capitolul 1 din Regulamentul (UE) nr. 648/2012, registrul central de tranzacții în cauză plătește o taxă de extindere a înregistrării în valoare de:
            
            
               (a)50 000 EUR în cazul registrelor centrale de tranzacții care prestează servicii auxiliare, astfel cum sunt menționate la alineatul (2);
            
            
               (b)32 500 EUR în cazul registrelor centrale de tranzacții cu o cifră de afaceri preconizată scăzută care nu prestează servicii auxiliare, astfel cum sunt menționate la alineatul (2).
            
            
               6.Dacă un registru central de tranzacții care nu este deja înregistrat în temeiul Regulamentului (UE) nr. 648/2012 prezintă simultan cereri de înregistrare în temeiul atât al Regulamentului (UE) nr. 648/2012, cât și al Regulamentului (UE) 2015/2365, registrul central de tranzacții în cauză trebuie să plătească taxa integrală de înregistrare datorată în temeiul Regulamentului (UE) nr. 648/2012 și taxa de extindere a înregistrării în temeiul alineatului (5).
            
            
               7.În cazul unei modificări importante a condițiilor de înregistrare, astfel cum este menționată la articolul 5 alineatul (4) din Regulamentul (UE) 2015/2365, care face ca registrul central de tranzacții să datoreze, în temeiul alineatelor (3), (4) și (5), o taxă de înregistrare mai mare decât taxa de înregistrare plătită inițial, se percepe de la registrul central de tranzacții diferența dintre taxa de înregistrare plătită inițial și taxa de înregistrare mai ridicată aplicabilă în urma modificării importante în cauză.
            
            
               Articolul 6
            
            
               Taxe anuale de supraveghere pentru registrele centrale de tranzacții înregistrate și registrele centrale de tranzacții care și-au extins înregistrarea 
            
            
               1.Un registru central de tranzacții înregistrat plătește o taxă anuală de supraveghere.
            
            
               2.Taxa anuală de supraveghere totală și taxa anuală de supraveghere pentru un anumit registru central de tranzacții pentru un anumit an (n) se calculează după cum urmează:
            
            
               (a)taxa anuală de supraveghere totală pentru un anumit an (n) este valoarea estimată a cheltuielilor legate de supravegherea activităților registrelor centrale de tranzacții în temeiul Regulamentului (UE) 2015/2365, astfel cum este înscrisă în bugetul ESMA pentru exercițiul respectiv;
            
            
               (b)taxa anuală de supraveghere a unui anumit registru central de tranzacții pentru un anumit an (n) este taxa anuală de supraveghere totală stabilită în conformitate cu litera (a) împărțită între toate registrele centrale de tranzacții înregistrate în anul n-1, proporțional cu cifra lor de afaceri aplicabilă, calculată în conformitate cu articolul 2 alineatul (3).
            
         
         
            
               3.Taxa anuală de supraveghere plătită de un registru central de tranzacții care solicită înregistrarea sau extinderea înregistrării în temeiul articolului 5 alineatul (5) din Regulamentul (UE) 2015/2365 nu este, în niciun caz, mai mică de 30 000 EUR.
            
            
               Articolul 7
            
            
               Taxele pentru registrele centrale de tranzacții din țări terțe
            
            
               1.Un registru central de tranzacții care solicită recunoașterea în temeiul articolului 19 alineatul (4) litera (a) din Regulamentul (UE) 2015/2365 plătește o taxă de recunoaștere calculată ca sumă a următoarelor elemente:
            
            
               (a)20 000 EUR; 
            
            
               (a)rezultatul împărțirii cuantumului de 35 000 EUR la numărul total de registre centrale de tranzacții din aceeași țară terță care fie sunt recunoscute de ESMA, fie au solicitat recunoașterea, dar nu au fost încă recunoscute.
            
            
               2.Un registru central de tranzacții care solicită extinderea înregistrării în temeiul articolului 19 alineatul (4) litera (b) din Regulamentul (UE) 2015/2365 plătește o taxă de recunoaștere calculată ca sumă a următoarelor elemente: cuantumul de 10 000 EUR și cuantumul calculat în conformitate cu alineatul (1) litera (b).
            
            
               3.Un registru central de tranzacții recunoscut în conformitate cu articolul 19 alineatul (3) din Regulamentul (UE) 2015/2365 plătește o taxă anuală de supraveghere de 5 000 EUR. 
            
            
            
               CAPITOLUL III
                  Condițiile de plată și de rambursare
            
            
               Articolul 8
            
            
               Modalități generale de plată
            
            
               1.Toate taxele se plătesc în euro. Acestea se plătesc conform dispozițiilor de la articolele 9, 10 și 11. 
            
            
               2.Orice întârziere atrage după sine penalități zilnice în valoare de 0,1 % din suma datorată.
            
            
               Articolul 9
            
            
               Plata taxelor de înregistrare
            
            
               1.Taxa de înregistrare prevăzută la articolul 5 se plătește integral la momentul în care registrul central de tranzacții depune cererea de înregistrare în temeiul articolului 5 alineatul (5) din Regulamentul (UE) 2015/2365.
            
            
               2.Taxele de înregistrare nu se rambursează dacă un registru central de tranzacții își retrage cererea de înregistrare înainte de adoptarea de către ESMA a deciziei motivate de acceptare sau de respingere a înregistrării ori dacă cererea de înregistrare este respinsă. 
            
            
               Articolul 10
            
            
               Plata taxelor anuale de supraveghere
            
         
         
            
               1.Taxa anuală de supraveghere pentru un anumit an menționată la articolul 6 se plătește în două tranșe.
            
            
               Prima tranșă trebuie achitată până la data de 28 februarie a anului respectiv și se ridică la cinci șesimi din valoarea estimată a taxei anuale de supraveghere. Dacă cifra de afaceri aplicabilă calculată în temeiul articolului 2 nu este încă disponibilă la momentul respectiv, calculul cifrei de afaceri se bazează pe ultima cifră de afaceri aplicabilă disponibilă în temeiul articolului 2.
            
            
               A doua tranșă trebuie achitată până la 31 octombrie. Valoarea celei de a doua tranșe este egală cu taxa anuală de supraveghere, calculată în conformitate cu articolul 6, din care se scade valoarea primei tranșe.
            
            
               2.ESMA trimite facturile pentru tranșele menționate registrelor centrale de tranzacții cu cel puțin 30 de zile înainte de termenele de plată respective.
            
            
               Articolul 11
            
            
               Plata taxelor pentru registrele centrale de tranzacții din țări terțe
            
            
               1.Taxele de recunoaștere prevăzute la articolul 7 alineatele (1) și (2) se plătesc integral la momentul în care registrul central de tranzacții depune cererea de recunoaștere în temeiul articolului 19 alineatul (4) din Regulamentul (UE) 2015/2365. Sumele respective nu se rambursează. 
            
            
               2.De fiecare dată când se primește, în temeiul articolului 19 alineatul (4) din Regulamentul (UE) 2015/2365, o nouă cerere de recunoaștere din partea unui registru central de tranzacții dintr-o țară terță, ESMA recalculează suma prevăzută la articolul 7 alineatul (1) litera (b). 
            
            
               ESMA rambursează diferența dintre suma percepută în temeiul articolului 7 alineatul (1) litera (b) și suma rezultată din recalculare, împărțind-o în mod egal între registrele centrale de tranzacții deja recunoscute din țara terță respectivă. Diferența în cauză se rambursează fie prin plată directă, fie prin reducerea taxelor percepute în anul următor. 
            
            
               3.Taxa anuală de supraveghere datorată de un registru central de tranzacții recunoscut trebuie achitată până la sfârșitul lunii februarie a fiecărui an. ESMA trimite o factură registrului central de tranzacții recunoscut cu cel puțin 30 de zile înainte de data respectivă. 
            
            
               Articolul 12
            
            
               Rambursarea costurilor suportate de autoritățile competente
            
            
               1.Numai ESMA percepe de la registrele centrale de tranzacții taxe legate de înregistrarea, extinderea înregistrării, supravegherea și recunoașterea acestora în temeiul prezentului regulament. 
            
            
               2.ESMA rambursează autorităților naționale competente costurile efective suportate de acestea în urma desfășurării de activități în temeiul Regulamentului (UE) 2015/2365 și ca urmare a oricărei delegări de sarcini în temeiul articolului 74 din Regulamentul (UE) nr. 648/2012 și în conformitate cu articolul 9 alineatul (1) din Regulamentul (UE) 2015/2365.
            
            
            
               CAPITOLUL IV
                  Dispoziții tranzitorii și finale
            
            
               Articolul 13
            
            
               Calcularea taxelor intermediare de supraveghere
            
            
               1.În cazul în care, în conformitate cu articolul 33 alineatul (2) litera (a) din Regulamentul (UE) 2015/2365, obligația de raportare menționată la articolul 4 alineatul (1) din respectivul regulament începe în anul care urmează înregistrării unui registru central de tranzacții în temeiul articolului 5 alineatul (5) din Regulamentul (UE) 2015/2365, registrul central de tranzacții plătește, în anul înregistrării sale, o taxă intermediară de supraveghere calculată în conformitate cu partea 1 din anexă.
            
            
               2.În cazul în care, în conformitate cu articolul 33 alineatul (2) litera (a) din Regulamentul (UE) 2015/2365, obligația de raportare menționată la articolul 4 alineatul (1) din respectivul regulament începe în primele șase luni ale anului înregistrării unui registru central de tranzacții în temeiul articolului 5 alineatul (5) din Regulamentul (UE) 2015/2365, registrul central de tranzacții plătește, în anul înregistrării sale, o taxă intermediară de supraveghere calculată în conformitate cu partea 2 din anexă.
            
         
         
            
               3.În cazul în care, în conformitate cu articolul 33 alineatul (2) litera (a) din Regulamentul (UE) 2015/2365, obligația de raportare menționată la articolul 4 alineatul (1) din respectivul regulament începe în ultimele șase luni ale anului înregistrării unui registru central de tranzacții în temeiul articolului 5 alineatul (5) din Regulamentul (UE) 2015/2365, registrul central de tranzacții plătește, în anul înregistrării sale, o taxă intermediară de supraveghere calculată în conformitate cu partea 3 din anexă.
            
            
               Articolul 14
            
            
               Plata taxelor de înregistrare și a taxelor pentru registrele centrale de tranzacții din țări terțe în 2019
            
            
               1.Registrele centrale de tranzacții care solicită înregistrarea în 2019, în temeiul articolului 5 alineatul (5) din Regulamentul (UE) 2015/2365, plătesc integral taxa de înregistrare prevăzută la articolul 6, în termen de 30 de zile de la intrarea în vigoare a prezentului regulament sau la data transmiterii cererii de înregistrare, oricare dintre aceste date este ulterioară.
            
            
               2.Registrele centrale de tranzacții din țări terțe care solicită recunoașterea în 2019, în temeiul articolului 19 alineatul (4) din Regulamentul (UE) 2015/2365, plătesc integral taxa de recunoaștere prevăzută la articolul 7 alineatul (1) sau alineatul (2), după caz, în termen de 30 de zile de la intrarea în vigoare a prezentului regulament sau la data transmiterii cererii, oricare dintre aceste date este ulterioară.
            
            
               3.Registrele centrale de tranzacții din țări terțe recunoscute în 2019 în temeiul articolului 19 alineatul (3) din Regulamentul (UE) 2015/2365 plătesc integral taxa anuală de supraveghere pentru 2019 în conformitate cu articolul 7 alineatul (3), în termen de 60 de zile de la intrarea în vigoare a prezentului regulament sau în termen de 30 de zile de la data la care ESMA a informat registrul central de tranzacții cu privire la decizia de recunoaștere menționată la articolul 19 alineatul (7) din Regulamentul (UE) 2015/2365, oricare dintre aceste date este ulterioară. 
            
            
               Articolul 15
            
            
               Taxa anuală de supraveghere pentru 2020 aplicabilă registrelor centrale de tranzacții care au fost înregistrate în 2019 sau care au obținut extinderea înregistrării în 2019
            
            
               1.Taxa anuală de supraveghere a unui registru central de tranzacții pentru 2020 este taxa anuală totală de supraveghere calculată conform articolului 6 alineatul (2) litera (a) împărțită între toate registrele centrale de tranzacții înregistrate în 2019, proporțional cu cifra de afaceri aplicabilă calculată conform alineatului (2).
            
            
               2.Pentru a calcula taxa anuală de supraveghere pentru 2020 în conformitate cu articolul 6 pentru registrele centrale de tranzacții înregistrate în 2019 în temeiul articolului 5 alineatul (5) din Regulamentul (UE) 2015/2365, cifra de afaceri aplicabilă a unui registru central de tranzacții este egală cu suma dintre: 
            
            
               –veniturile generate de funcțiile de bază de colectare și păstrare la nivel central a evidențelor referitoare la SFT în perioada 1 ianuarie 2020 - 30 iunie 2020 și 
            
            
               –veniturile aplicabile provenite din serviciile auxiliare ale registrului central de tranzacții în conformitate cu articolul 2 alineatele (1) și (2), în perioada 1 ianuarie 2020 - 30 iunie 2020, 
            
            
               împărțită la suma dintre: 
            
            
               –veniturile totale generate de funcțiile de bază de colectare și păstrare la nivel central a evidențelor referitoare la SFT în perioada 1 ianuarie 2020 - 30 iunie 2020 ale tuturor registrelor centrale de tranzacții înregistrate și 
            
            
               –veniturile aplicabile provenite din serviciile auxiliare în conformitate cu articolul 2 alineatele (1) și (2) în perioada 1 ianuarie 2020 - 30 iunie 2020 ale tuturor registrelor centrale de tranzacții înregistrate. 
            
            
               3.Taxa anuală de supraveghere pentru 2020 pentru registrele centrale de tranzacții înregistrate în 2019 se plătește în două tranșe.
            
            
               Prima tranșă trebuie achitată până la 28 februarie 2020 și se ridică la valoarea taxei de înregistrare plătite de registrul central de tranzacții în 2019 în temeiul articolului 5.
            
            
               A doua tranșă trebuie achitată până la 31 octombrie 2020. Valoarea celei de a doua tranșe este egală cu taxa anuală de supraveghere calculată în conformitate cu alineatul (1) din care se scade valoarea primei tranșe. 
            
            
               Dacă suma plătită de un registru central de tranzacții în prima tranșă este mai mare decât taxa anuală de supraveghere calculată în conformitate cu alineatul (1), ESMA rambursează registrului central de tranzacții diferența dintre suma plătită în prima tranșă și taxa anuală de supraveghere calculată în conformitate cu alineatul (1).
            
            
               4.ESMA transmite facturile pentru tranșele taxei anuale de supraveghere pentru 2020 registrelor centrale de tranzacții înregistrate în 2019 cu cel puțin 30 de zile înainte de data plății.
            
         
         
            
               5.Atunci când devin disponibile conturile auditate pentru 2020, registrele centrale de tranzacții înregistrate în 2019 raportează către ESMA orice modificare a cifrei de afaceri aplicabile calculate în conformitate cu alineatul (2), care rezultă din diferența dintre datele finale pentru perioada cuprinsă între 1 ianuarie 2020 și 30 iunie 2020 și datele provizorii utilizate pentru calculul realizat în temeiul alineatului (2). 
            
            
               De la registrele centrale de tranzacții se percepe diferența dintre taxa anuală de supraveghere pentru 2020 plătită efectiv în temeiul alineatului (1) și taxa anuală de supraveghere pentru 2020 care trebuie plătită drept urmare a eventualelor modificări ale cifrei de afaceri aplicabile menționate în primul paragraf. 
            
            
               ESMA trimite factura pentru orice plată suplimentară menționată în paragraful precedent registrelor centrale de tranzacții cu cel puțin 30 de zile înainte de termenul de plată respectiv.
            
            
               Articolul 16
            
            
               Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 13.12.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        A se vedea 
                  https://www.esma.europa.eu/press-news/consultations/technical-advice-commission-fees-trs-under-sftr-and-certain-amendments-fees
                   
               
               
                  
                     (2)
                  
                        A se vedea Regulamentul (UE) nr. 1003/2013 al Comisiei cu privire la taxele aplicate registrelor centrale de tranzacții de Autoritatea europeană pentru valori mobiliare și piețe, JO L 279, 19.10.2013, p. 4.
               
               
                  
                     (3)
                  
                        A se vedea Regulamentul (UE) nr. 1003/2013 al Comisiei cu privire la taxele aplicate registrelor centrale de tranzacții de Autoritatea europeană pentru valori mobiliare și piețe, JO L 279, 19.10.2013, p. 4.
               
               
                  
                     (4)
                  
                        Regulamentul (CE) nr. 1060/2009 privind agențiile de rating de credit, JO L 302, 17.11.2009, p. 2.
               
               
                  
                     (5)
                  
                        Analiza cost-beneficiu realizată de Europe Economics cu privire la proiectul de standarde tehnice referitoare la operațiunile de finanțare prin instrumente financiare este atașată ca anexă la Raportul final al ESMA privind standardele tehnice în temeiul Regulamentului SFTR. A se vedea secțiunea 19.3, la următoarea adresă: 
                  https://www.esma.europa.eu/sites/default/files/library/esma70-708036281-82_2017_sftr_final_report_and_cba.pdf
                  .
               
               
                  
                     (6)
                  
                        JO L 337, 23.12.2015, p. 1. 
               
               
                  
                     (7)
                  
                        Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
               
               
                  
                     (8)
                  
                        Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (JO L 201, 27.7.2012, p. 1).
               
            
      
    ---documentbreak--- 
      
         
         
            
               ANEXĂ
            
            
               TAXE INTERMEDIARE PENTRU PRIMUL AN
            
            
               Partea 1
            
            
               Taxa intermediară de supraveghere pentru anul în care este înregistrat un registru central de tranzacții, în cazul în care obligația de raportare începe în anul următor
            
            
               1.Taxa intermediară de supraveghere pe care trebuie să o plătească registrul central de tranzacții este cea mai mică dintre următoarele valori:
            
            
               (a)taxa de înregistrare datorată de registrul central de tranzacții în conformitate cu articolul 5 din prezentul regulament;
            
            
               (b)taxa de înregistrare datorată de registrul central de tranzacții în conformitate cu articolul 5 din prezentul regulament înmulțită cu raportul dintre numărul de zile lucrătoare cuprinse între data înregistrării sale și sfârșitul anului și 150 de zile lucrătoare. 
            
            
               Calculul se efectuează după cum urmează:
            
            
               Taxa intermediară de supraveghere a RCT = Min (taxa de înregistrare, taxa de înregistrare * coeficientul)
            
            
               Coeficientul = Zile lucrătoare de supraveghere în anul 1
            
            
               150
            
            
               2.Taxa intermediară de supraveghere este plătită integral în termen de 60 de zile de la intrarea în vigoare a prezentului regulament sau de 30 de zile de la notificarea prevăzută la articolul 8 alineatul (1) din Regulamentul (UE) 2015/2365, oricare dintre aceste date este ulterioară.
            
            
               Partea 2
            
            
               Taxa intermediară de supraveghere pentru anul în care este înregistrat un registru central de tranzacții, în cazul în care obligația de raportare începe în primele șase luni ale aceluiași an
            
            
               1.Taxa intermediară de supraveghere pe care trebuie să o plătească registrul central de tranzacții este taxa anuală totală de supraveghere stabilită în temeiul articolului 6 alineatul (2) litera (a) din prezentul regulament împărțită între toate registrele centrale de tranzacții înregistrate în anul respectiv, proporțional cu cifra lor de afaceri aplicabilă, calculată în conformitate cu punctul 2.  
            
            
               2.În scopul calculării taxei intermediare de supraveghere, cifra de afaceri aplicabilă a unui registru central de tranzacții este egală cu suma dintre: 
            
            
               –veniturile generate de funcțiile de bază de colectare și păstrare la nivel central a evidențelor referitoare la SFT în perioada 1 ianuarie - 30 iunie din anul în care a fost înregistrat registrul central de tranzacții și 
            
            
               –veniturile aplicabile provenite din serviciile auxiliare ale registrului central de tranzacții în conformitate cu articolul 2 alineatele (1) și (2) din prezentul regulament, după caz, din perioada 1 ianuarie - 30 iunie din anul în care a fost înregistrat registrul central de tranzacții 
            
            
               împărțită la suma dintre veniturile totale generate de funcțiile de bază de colectare și păstrare la nivel central a evidențelor referitoare la SFT ale tuturor registrelor centrale de tranzacții înregistrate și veniturile aplicabile provenite din servicii auxiliare ale tuturor registrelor centrale de tranzacții înregistrate, în conformitate cu articolul 2 alineatele (1) și (2), după caz, din prezentul regulament din perioada 1 ianuarie - 30 iunie a anului respectiv.
            
         
         
            
               3.Taxa intermediară de supraveghere se plătește în două tranșe.
            
            
               Prima tranșă trebuie achitată în termen de 30 de zile de la notificarea menționată la articolul 8 alineatul (1) din Regulamentul (UE) 2015/2365 și este egală cu taxa de înregistrare a registrului central de tranzacții în temeiul articolului 5 din prezentul regulament.
            
            
               A doua tranșă trebuie achitată până la 31 octombrie. Valoarea celei de a doua tranșe este egală cu taxa intermediară de supraveghere calculată în conformitate cu punctul 1 din care se scade valoarea primei tranșe. 
            
            
               Dacă suma plătită de un registru central de tranzacții în prima tranșă este mai mare decât taxa intermediară de supraveghere calculată în conformitate cu punctul 1, ESMA rambursează registrului central de tranzacții respectiv diferența dintre suma plătită în prima tranșă și taxa intermediară de supraveghere calculată în conformitate cu punctul 1.
            
            
               4.Atunci când devin disponibile conturile auditate pentru anul înregistrării, registrele centrale de tranzacții raportează către ESMA orice modificare a cifrei de afaceri aplicabile calculate în conformitate cu punctul 1, care rezultă din diferența dintre datele finale pentru perioada 1 ianuarie - 30 iunie și datele provizorii utilizate pentru calculul prevăzut la punctul 1.
            
            
               De la registrele centrale de tranzacții se percepe diferența dintre taxa anuală de supraveghere pentru anul înregistrării plătită efectiv în temeiul punctului 3 și taxa anuală de supraveghere pentru anul înregistrării care trebuie plătită drept urmare a eventualelor modificări ale cifrei de afaceri aplicabile menționate în primul paragraf.
            
            
               5.Fără a aduce atingere punctelor 1 și 4, taxa intermediară de supraveghere nu este inferioară sumei de 15 000 EUR.
            
            
            
               Partea 3
            
            
               Taxa intermediară de supraveghere pentru anul în care este înregistrat un registru central de tranzacții, în cazul în care obligația de raportare începe în ultimele șase luni ale aceluiași an
            
            
               1.Taxa intermediară de supraveghere pe care trebuie să o plătească registrul central de tranzacții este taxa totală de supraveghere stabilită în temeiul articolului 6 alineatul (2) litera (a) din prezentul regulament împărțită între toate registrele centrale de tranzacții, proporțional cu ponderea pe care o reprezintă taxa de înregistrare plătită de registrul central de tranzacții către ESMA în totalul tuturor taxelor de înregistrare plătite de registrele centrale de tranzacții către ESMA 
                  în anul respectiv. 
            
            
               2.Taxa stabilită în temeiul punctului 1 trebuie achitată în termen de 30 de zile de la notificarea menționată la articolul 8 alineatul (1) din Regulamentul (UE) 2015/2365.